《文相生日》
宋代·金君卿

羲御三星次，尧蓂九叶开。
霄躔符有道，天骥下呈才。
气恩凌诸符，渊源过二崔。
光华逢日月，腾跃契云雷。
迅步登文陛，严声凛柏台。
幽潜均照烛，精胆破奸回。
地重图书府，人瞻柱石才。
堂基峻廉陛，鼎味仰盐梅。
师钺方谋郄，枢庭喜得裴。
往平蛟穴去，还入凤池来。
元化经纶内，真儒事业恢。
威名摄穷裔，美利泽枯荄。
阴德天须佑，精诚日可回。
祥光才偶圣，妖彗不为灾。
全粹圭无玷，晶明斗有魁。
龙旆聊偃息，鸿渚暂徘徊。
重倚周分陕，丰功稷启邰。
国医先药石，庙酌首罇罍。
促召君前膝，图勋位正槐。
群情欣爱日，憸党极寒灰。
王礼修尝{左衤右帝}，天官总货财。
劘民归砥砺，播物就坯胎。
动植逢时若，君臣咏喜哉。
两京繄屏翰，大政辍公台。
上德皆宣布，邦经一制裁。
人和凫煦藻，兵肃雁衔枚。
诞月君恩重，娱嫔骑从陪。
寒飚从激冽，乔岳镇崔嵬。
金鉴光长满，霜松劲不摧。
下寮违几席，并塞走风埃。
劳瘁鱼将涸，覉孤雉在{上罒下每}。
何当备驱策，犹冀竭驽骀。
共庆歌岩石，无阶献寿杯。
矧留天睠久，行听玺书催。
黼袞荣三入，膏霖霈九垓。
如收东阁士，愿与北山莱。

作者简介：宋饶州浮梁人，字正叔。仁宗庆历间进士。累官知临川、江西提刑、度支郎中。治“五经”，长于《易》。有《易说》、《金氏文集》。